Moss kommune bevilget i 1930 kr 165 000,- til idrettsanlegg på Melløs, men det skulle ta nærmere ti år før Melløs stadion ble en realitet. Den 21. mai 1939 ble Melløs stadion offisielt innviet, med idrettsparade, taler, turnoppvisning, friidrett og fotballkamp mellom MFK og Sprint, hvor MFK vant 1-0. Nærmere 4000 tilskuere var til stede på Melløs denne dagen. Ironisk nok skulle stadion stå tilnærmet ubrukt de neste årene, da andre verdenskrig satte en stopper for fotballen.